**DIRECȚIA TRANSPORT AERIAN**

***Nr.\_\_\_\_\_\_/\_\_\_\_\_\_\_\_\_***

**REFERAT DE APROBARE**

În conformitate cu prevederile *Regulamentul (CE) nr. 300/2008 al Parlamentului European și al Consiliului privind norme comune în domeniul securității aviației civile și a Regulamentului (UE) nr. 18/2010*, a fost adoptat, prin Ordinul ministrului transporturilor nr. 1613/2014, *Programul național de control al calității în domeniul securității aviației civile - PNCC-SECA*.

Cu adresa nr. 2249/23.01.2025, Autoritatea Aeronautică Civilă Română, organism tehnic care funcționează sub autoritatea Ministerului Transporturilor și Infrastructurii și căruia i s-au delegat competențe de autoritatea în domeniul securității aviației civile, propune completarea *Programului național de control al calității în domeniul securității aviației civile - PNCC-SECA* prin introducerea unor prevederi referitoare la instituirea unui sistem voluntar de raportare a evenimentelor ce pot pune în pericol aviația civilă, asigurându-se în acest fel preluarea în reglementarea națională a standardului prevăzut la pct. 3.5.1 lit. d) din Anexa 17 la *Convenția privind aviația civilă internațională*.

Raportarea voluntară a evenimentelor ce pot pune în pericol aviația civilă reprezintă o practică cu impact semnificativ pentru îmbunătățirea securității aviației civile și totodată un element complementar al raportării obligatorii, deja existente în domeniul securității aviației civile. Introducerea raportării voluntare demonstrează angajamentul național față de menținerea unui sistem aviatic sigur și de încredere, aliniat cu cerințele globale.

Raportarea voluntară permite colectarea de informații suplimentare despre evenimente, amenințări sau deficiențe care nu sunt întotdeauna acoperite de raportarea obligatorie. Astfel, prin acest mecanism se identifică vulnerabilități ascunse și riscuri emergente înainte ca acestea să ducă la incidente majore, informațiile obținute sprijinind totodată analizele de risc și contribuind astfel la îmbunătățirea continuă a măsurilor de securitate.

Totodată, implementarea unui sistem de raportare voluntară va încuraja toți actorii din domeniul aviației să participe activ și responsabil la crearea unui mediu de securitate îmbunătățit.

Având în vedere cele de mai sus, propunem spre adoptare proiectul anexat de ***Ordin al ministrului transporturilor și infrastructurii******pentru aprobarea completării anexei la Ordinul ministrului transporturilor nr.1613/2014 pentru aprobarea Programului național de control al calității în domeniul securității aviației civile - PNCC-SECA.***

DIRECTOR,

Mihail IONESCU